KIRJALLINEN KYSYMYS E-0122/02 esittäjä(t): Eluned Morgan (PSE) komissiolle. Suu- ja sorkkatauti.



Virallinen lehti nro 172 E , 18/07/2002 s. 0145 - 0146



KIRJALLINEN KYSYMYS E-0122/02 esittäjä(t): Eluned Morgan (PSE) komissiolle (29. tammikuuta 2002) Aihe: Suu- ja sorkkatauti Voiko komissio ilmoittaa, kuinka paljon Yhdistyneiden kuningaskuntien hallitus saa korvausta suu- ja sorkkataudista? Mikä on prosenttiosuus, jonka EU:n arvioidaan maksavan, ja mitkä mekanismit poistavat petoksen mahdollisuuden? David Byrnen komission puolesta antama vastaus (26. maaliskuuta 2002) Tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY(1) 11 artiklassa todetaan, että tietyissä olosuhteissa asianomainen jäsenvaltio saa yhteisöltä taloudellista tukea 60 prosenttia niistä kustannuksista, joita jäsenvaltiolle aiheutuu a) karjankasvattajille maksettavista korvauksista eläinten teurastamisesta ja hävittämisestä, maidon hävittämisestä, tilan puhdistuksesta ja desinfioinnista, saastuneiden rehujen ja, siltä osin kuin välineitä ei voida desinfioida, saastuneiden välineiden hävittämisestä b) ruhojen mahdollisesta kuljetuksesta käsittelylaitoksiin c) muista tautipesäkkeen hävittämiseksi välttämättömistä toimenpiteistä (jotka komissio on määrittänyt). Vuoden 2001 rahoitusosuudesta suu- ja sorkkataudin hävittämiseksi Yhdistyneessä kuningaskunnassa 16 päivänä elokuuta 2001 tehdyn komission päätöksen 2001/654(2) mukaan Yhdistynyt kuningaskunta voi saada yhteisön rahoitustukea riittävän korvauksen maksamiseksi eläinten omistajille 30 päivään kesäkuuta 2001 esiintyneen suu- ja sorkkataudin hävittämiseksi toteutetuista pakollisista teurastustoimenpiteistä. Päätöksessä ilmaisulla riittävä korvaus tarkoitetaan sitä, että eläimistä maksetaan korvaus sen arvon mukaan, joka niillä oli välittömästi ennen tartunnan saamista. Päätöksessä mainitaan myös, että ensimmäisenä ennakkona voidaan maksaa 355 miljoonaa euroa, vaikka komissio ei ole vielä saanut tarkastuksia päätökseen. Yhteisön taloudellisen tuen kokonaismäärä riippuu muun muassa Yhdistyneen kuningaskunnan toimittamista tositeasiakirjoista ja komission toteuttamien tarkastusten tuloksista. Parhaillaan varmennetaan Yhdistyneen kuningaskunnan ilmoittamien menojen tukikelpoisuutta. Tässä yhteydessä on tehty jo kolme tarkastuskäyntiä, joista viimeisin 28. tammikuuta 2002 alkaneella viikolla. Lisätarkastuksia on suunniteltu lähikuukausiksi. Lopullinen yhteisön tukeen oikeutettu määrä vahvistetaan tarkastustulosten perusteella. Lisäksi todetaan yhteisen maatalouspolitiikan rahoituksesta 17 päivänä toukokuuta 1999 annetun neuvoston asetuksen (EY) N:o 1258/1999(3) 8 artiklassa, että komission tarkastusten ohella jäsenvaltioiden on toteutettava toimenpiteet, jotka ovat tarpeen a) rahastosta rahoitettavien toimien tosiasiallisen toteuttamisen ja niiden säännönmukaisuuden varmistamiseksi b) sääntöjenvastaisuuksien ehkäisemiseksi ja käsittelemiseksi c) sääntöjenvastaisuuksien tai laiminlyöntien vuoksi menetettyjen summien takaisin perimiseksi. Tilintarkastustuomioistuin on lisäksi käynnistänyt virallisen kyselyn suu- ja sorkkatautikriisin hallinnasta ja sen vaatimasta taloudellisesta panoksesta. Euroopan parlamentti on myös asettanut suu- ja sorkkatautia käsittelevän väliaikaisen valiokunnan. (1) EYVL L 224, 18.8.1990. (2) EYVL L 230, 28.8.2001. (3) EYVL L 160, 26.6.1999.